Diari Oficial de la Generalitat Valenciana


Sumari del DOGV 6307, del 09-07-2010 (2010/7462)

RESOLUCIÓ d'11 de juny de 2010, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de la Fundació Forem PV (Codi núm. 8000212).
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6307

Data del DOGV
:   09-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7462


Data del document
:   11-06-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ d'11 de juny de 2010, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de la Fundació Forem PV (Codi núm. 8000212). [2010/7462]  
Vist el text del Conveni Col·lectiu de la Fundació Forem PV, subscrit per la Comissió Negociadora el dia 4 de març de 2010, que està integrada per representants de l'empresa i per part dels treballadors per membres de la representació unitària, i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball, Cooperativisme i Economia Social, d'acord amb les competències que té transferides pel Reial Decret 4105/82, de 29 de desembre, acorda:  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que siga publicat en el Diari Oficial de la Comunitat Valenciana.  
València, 11 de juny de 2010. El director general de Treball, Cooperativisme i Economia Social: Román Ceballos Sancho.  
Conveni col·lectiu de la Fundació Forem PV 2009-2012  
Article 1. Àmbit territorial i funcional  
Aquest conveni té caràcter normatiu i s'ha d'aplicar a tots els centres de treball establerts o que s'establesquen per la Fundació FOREM PV durant la seua vigència, dins del territori del País Valencià.  
Article 2. Àmbit personal  
Aquest conveni col·lectiu s'aplica a tot el personal vinculat a la Fundació per un contracte de treball, amb independència de la seua modalitat contractual.  
Article 3. Normativa aplicable i supletòria  
Totes les matèries que són objecte de tractament en aquest conveni col·lectiu substitueixen les disposicions pactades amb anterioritat a l'entrada en vigor d'aquest.  
En allò que no preveu s'ha d'ajustar al que disposa l'Estatut dels Treballadors i la resta de normes legals i reglamentàries que conformen la legislació vigent.  
Article 4. Vigència i durada  
Aquest conveni col·lectiu inicia la seua vigència amb efectes l'1 de gener de 2009, i la seua durada és fins al 31 de desembre de l'any 2012.  
Article 5. Efectes econòmics  
Les retribucions econòmiques arreplegades aquest conveni, s'apliquen a partir de l'1 de gener de 2009. (Les diferències salarials que es produesquen com a conseqüència de l'aplicació retroactiva del conveni es paguen dins del mes següent a la seua signatura).  
Article 6. Pròrroga, denúncia i revisió  
Aquest conveni col·lectiu es prorroga automàticament al seu venciment, per períodes anuals, si no hi ha denúncia dins del termini establert. Si les negociacions es prorroguessen pel termini que excedís el de vigència del conveni, aquest s'entén prorrogat, fins a l'entrada en vigor del nou.  
Les parts poden denunciar el conveni amb un mínim de dos mesos d'antelació al seu acabament. La negociació d'un nou conveni o la revisió d'aquest, la duen a terme les parts legitimades, d'acord amb la data d'inici de negociació que es marque i si no n'hi ha pel que assenyala l'article 7.  
Article 7. Comissió de vigilància i d'interpretació  
Es constitueix una Comissió Paritària amb tres representants del personal i els seus corresponents suplents, designats pel Comité Intercentres d'entre els seus membres i tres representants de la Fundació designats per aquesta, a fi de resoldre les qüestions que es deriven de la interpretació o de l'aplicació d'aquest. Aquesta comissió és única per a tots els àmbits del conveni i es reuneix ordinàriament una vegada al trimestre i extraordinàriament quan siga necessari i siga convocada per una de les parts.  
En cas de discrepància en la interpretació d'alguna norma del conveni o d'incidència plantejada, ambdues parts designen de mutu acord un àrbitre pertanyent a la CS CCOO PV la mediació sol·licitada de la qual posarà fi a les qüestions plantejades, si així és acceptat per les parts.  
En el cas que no s'accepte la mediació sol·licitada, cada part o de forma conjunta, ha de sol·licitar la mediació o l'arbitratge establert en l'Acord de Solució Extrajudicial de Conflictes de la Comunitat Valenciana.  
Article 8. Vinculació a la totalitat  
Les condicions pactades en aquest conveni col·lectiu constitueixen un tot orgànic i indivisible i a efectes de la seua aplicació pràctica, han de ser considerades globalment.  
Article 9. Absorció  
Les condicions de treball, així com les retribucions econòmiques percebudes pel personal inclòs en l'àmbit d'aplicació d'aquest conveni, amb anterioritat a l'entrada d'aquest, poden ser absorbides o compensades per les establertes en aquest, així que resulten més favorables al treballador/a.  
Article 10. Classificació professional  
Les classificacions del personal estipulades en aquest conveni, són merament enunciatives i no impliquen l'obligació de tenir cobertes totes les categories enumerades.  
Tot el personal de la Fundació afectat per aquest conveni està definit d'acord amb unes funcions i en conseqüència, assignat a nivells i en criteris retributius. Segons les funcions a realitzar, el personal pot ser contractat com a personal docent, no docent i personal sociolaboral.  
Els nivells establerts arrepleguen les descripcions genèriques dels llocs de treball i els distints criteris retributius, són els següents:  
Personal no docent  
- Nivell I  
Auxiliar de Neteja  
- Nivell II   
Auxiliars Administratius i de Serveis  
- Nivell III  
Administratiu/iva 1ª  
Administratiu/iva 2ª  
- Nivell IV   
Responsables de Centre  
Tècnic/a  
Tècnic/a en informàtica  
- Nivell V   
Tècnic/a Superior  
Responsables d'Àrea, de Departament o de Programacions  
Personal docent  
Professor/a  
Personal sociolaboral  
- Coordinador/a sociolaboral  
- Adjunt/a sociolaboral  
- Formador/a de formació sociolaboral  
L'enumeració de funcions, de competències, de nivells d'especialització, de capacitat per a gestionar i de relacionar-se, s'acompanyen en l'annex II. Els criteris retributius en l'annex I.  
Article 11. Estructura de la plantilla  
S'entén per plantilla, en cada àmbit de gestió de la Fundació, el conjunt dels llocs de treball necessaris en cada moment per al desenvolupament i el compliment de les distintes programacions i activitats que es contracten, convenien o acorden al marge que siguen cobertes per personal fix o temporal i sempre segons les necessitats del treball.  
Article 12. Contractació i ocupació  
12.1. Contractació eventual   
La contractació del personal necessari per a cobrir les necessitats de la Fundació, s'ha de realitzar d'acord amb les disposicions legals vigents en cada moment, respectant-se en tot cas l'establert referent als drets d'informació de les persones que representen els treballadors/res.  
Es disposarà d'un Fitxer, en el qual es registra el personal que haja sigut contractat per la Fundació amb l'objecte de cobrir els llocs de caràcter eventual.  
Quan s'hagen de seleccionar persones per cobrir les contractacions necessàries, s'ha de tenir en compte de manera preferent els treballadors/res amb serveis previs en la Fundació, sempre que reunisquen en igualtat de condicions els requisits de qualitat, de capacitat, de polivalència, de titulació i d'adequació al lloc de treball requerit, dins del marc de l'activitat a què es referisca.  
La selecció i nova contractació de personal es desenvoluparà de forma centralitzada, amb la participació dels responsables de centre implicats. La Fundació adequarà els mecanismes administratius per al seu millor funcionament.   
La utilitat del fitxer de registre es definirà a través del Reglament que a aquest efecte negociarà el Comité Intercentres amb els representants del Patronat.  
La Fundació ha d'informar al Comité de les necessitats a cobrir, els perfils professionals i les característiques i dades contractuals necessaris per a ocupar els llocs de treball objecte de les contractacions del personal no docent.  
En casos excepcionals i sempre que la Fundació ho valore com a necessari, s'ha de contractar el professorat pel temps suficient per confeccionar programes d'un curs nou, elaborar guies didàctiques, programar subministraments, i qualsevol altra activitat tècnica formativa. En aquest cas, aquest personal queda adscrit al grup no docent amb la categoria, els drets i els deures de tècnic/a.  
12.2. Contractació de càrrecs de confiança   
Correspon a la Fundació, designar aquelles persones a les quals se'ls assignen llocs de responsabilitat o que per les necessitats del treball a realitzar hagen de ser persones de confiança de la Fundació, com ara: director/a-gerent, responsables d'àrea, de centre, de departament o de programacions.   
Correspon també a la Fundació, la cessació en aquestes funcions i la reincorporació a la categoria d'origen si escau.  
12.3. Contractació decidida per institucions externes  
No s'inclouen en el fitxer que hi ha, aquelles persones que s'hagen de contractar per imperatiu legal d'institucions externes a la Fundació, o per convenis de col·laboració amb altres entitats o el personal sociolaboral. S'ha d'informar el Comité Intercentres de les persones contractades segons aquestes excepcions.  
12.4. Contractació de personal fix discontinu  
Amb l'objecte de reglamentar i normalitzar l'ordre de cridada per a la incorporació als llocs de treball a cobrir dels treballadors/res amb contracte fix discontinu, s'atendrà al Reglament vigent entre els representants de la Fundació i el Comité d'Empresa.  
12.5. Contractació de personal indefinit  
La proposta del personal que accedeix a la contractació indefinida la realitza la Fundació, atesos els criteris operatius i d'adequació a les necessitats de les distintes programacions i activitats.  
12.6. Modalitats de contractació  
Tenint en compte que hi ha treballs o activitats que per la seua pròpia naturalesa, no tenen el caràcter de permanents o d'indefinits i depenen de programacions i d'acords amb entitats públiques i privades, es poden utilitzar els tipus o les modalitats contractuals que la legislació estableix per a aquests casos, informant d'això a la representació legal dels treballadors/res. S'han de realitzar segons els criteris següents:  
A. Contracte per obra i servei. Quan es tracte de realitzar una obra o servei determinat, amb autonomia o substantivitat pròpia, dins de l'activitat normal o de les activitats que exercisca la Fundació i sempre inferior a l'any. En aquests contractes s'ha d'especificar l'obra o el servei per què es contracta i indicar el tipus de contractació, la seua durada incerta, el salari a aplicar i les condicions de treball.  
B. Contracte d'interinitat o de substitució. S'utilitzen en aquells casos en què siga necessari substituir el personal de la Fundació amb dret a reserva de lloc de treball. S'ha d'indicar en aquest contracte el nom del substituït/ïda i la causa de la substitució i és en tot cas d'aplicació allò que estableix la normativa que regula aquesta modalitat contractual.  
C. Contractes eventuals. Es realitzen contractes eventuals per circumstàncies de la producció en aquelles situacions específiques en què es produïsca una acumulació forta de tasques o d'activitats. Aquests contractes es regiran per l'establert en la normativa vigent, llevat de la seua durada màxima que s'estableix en 12 mesos, dins d'un període de 18 mesos.  
(I es respecta en tot cas la normativa reguladora d'aquestes modalitats contractuals).  
D. Contractes a temps parcial i fixos discontinus. En la realització de contractes a temps parcial i de fixos discontinus, s'ha de tenir en compte allò que estableix la Legislació general vigent en cada moment. S'està subjecte als pactes en el Reglament per a la crida del personal no docent fix discontinu de la Fundació, citat en l'article 12, acordat entre els representants de la Fundació i dels treballadors i de les treballadores.  
E. Contractes en pràctiques i de formació. Durant la vigència d'aquest conveni, la utilització de les formes de contractació establertes en la normativa vigent (contractes en pràctiques i formatius) es poden realitzar com a instrument efectiu de formació per a la inserció en el mercat de treball. Després de l'acord amb la representació dels treballadors/res, s'ha d'adaptar al que estableixen els nivells i les categories que s'especifiquen en la llista annexa.  
Es fixa com a durada màxima improrrogable la d'un any per a ambdues modalitats de contractació. Per als contractes de formació s'estableix com a edat límit, la de 20 anys.  
No obstant això, l'alumnat d'escoles taller i semblants se li aplica el contracte de formació/aprenentatge en els mateixos termes que s'arrepleguen en la Llei.  
F. Conversió de contractes eventuals i temporals en indefinits.   
Els treballadors i les treballadores que en un període de 30 mesos, haguessen estat contractats durant un termini superior a 24 mesos, consecutius o alterns passaran a una contractació indefinida segons s'expressa en la normativa vigent.  
Article 13 . Ascensos i promoció  
Els treballadors/res no docents amb contracte fix, fix discontinu o a temps parcial indefinits, poden promocionar-se a categories professionals superiors quan les necessitats de l'organització del treball definides per la Fundació així ho demanen. Els criteris que possibiliten la promoció dels treballadors/res són els següents:  
- El perfil acadèmic i/o professional a què es refereix la categoria promocionada i que figura en l'annex IV.  
- Concurs de mèrits que ha de tenir en compte la formació complementària relacionada amb la categoria a què es pretén accedir, així com l'experiència professional en categories semblants.  
- La prova de selecció específica entre els aspirants.  
- No s'apliquen els criteris anteriors quan per decisió ponderada de la Fundació, s'ascendisca un treballador/a i sempre, que concórreguen mèrits i criteris professionals del treballador/a a promocionar. El Comité Intercentres ha de ser informat de la decisió d'aquests ascensos.  
La Fundació pot delimitar el nombre d'aspirants, així com la seua pertinença a un territori o departament, quan les necessitats de l'organització del treball així ho determinen.  
Per a l'aplicació i el desenvolupament dels ascensos s'està sotmés a les normes següents:  
- Enviar a traves del Comité Intercentres les dades de la promoció a través del correu electrònic i del tauler d'anuncis a tot el personal de la Fundació amb una antelació de 5 dies hàbils, entre que es rep el comunicat i el dia de termini de la presentació de sol·licituds.  
- En el cas de realitzar proves selectives es remeten al Comité Intercentres, a més de l'anteriorment exposat, els criteris de selecció establerts amb una antelació de tres dies on s'inclou la data, l'hora i el lloc on es realitza la prova.  
- La Fundació ha d'informar al Comité sobre les persones que han realitzat les proves, les avaluacions efectuades i la persona o les persones seleccionades.  
Article 14. Període de prova  
S'estableix un període de prova per al personal la contractació del qual es realitze per primera vegada en la Fundació, que són per a cada categoria professional els següents:  
a) Personal pertanyent als nivells III, IV, i V:  
- Dos mesos per a contractes de durada inferior a un any i superior a 8 mesos.  
- Un mes per a contractes de més de tres mesos i inferior a vuit mesos.  
En els contractes de durada inferior a tres mesos, el període de prova és directament proporcional a la relació de tres mesos de contracte, un mes de prova.  
b) Personal pertanyent als nivells I, i II:  
- Quinze dies  
Article 15. Mobilitat funcional i geogràfica  
15.1. Mobilitat Funcional. No es considera promoció en el treball la mobilitat funcional en la Fundació. No obstant això anterior, el treballador/a pot sol·licitar el canvi a un altre lloc de treball del mateix nivell i d'igual categoria, quan concórreguen circumstàncies que així ho demanen.  
15.2. Mobilitat geogràfica.  
S'ajusta a allò convingut en l'article 40 de l'Estatut dels treballadors. Una vegada autoritzat el trasllat, el treballador/a té dret a optar entre el trasllat, i percebre una compensació per les despeses, o a extingir el seu contracte mitjançant la indemnització que es fixe, com si es tractés d'extinció autoritzada per causes tecnològiques o econòmiques. La compensació a què es refereix el primer cas ha de comprendre tant les despeses pròpies com les dels familiars al seu càrrec, en els termes que es convinga entre les parts, que mai ha de ser inferior als límits mínims establerts en el conveni col·lectiu. D'igual manera, s'ha de determinar el termini d'incorporació al nou lloc de treball, que no ha de ser inferior al de trenta dies.  
Article 16. Cessament de la relació laboral  
El cessament del treballador/a s'ha de notificar de forma escrita amb un període mínim de 15 dies d'antelació per part de la Fundació, siga quina siga la modalitat de la contractació utilitzada, llevat la de contracte d'interinitat, i la de contracte per obra i servei en la mesura que siga possible. En aquest preavís s'ha d'informar de la liquidació que conclou la fi del contracte. En cas d'incompliment d'aquest preavís la Fundació ha de pagar al treballador/a un dia de salari per cada dia de retard en el preavís. En aquells contractes de durada inferior a 15 dies no és necessari avisar amb antelació.  
Quan el cessament siga a instància del treballador/a, aquest ha d'avisar amb antelació la Fundació tenint en compte els criteris següents:  
- En contractes de durada inferior a tres mesos, la persona treballadora ha de notificar amb un període mínim d'una setmana d'antelació.  
- En contractes de fins a sis mesos de durada, la persona treballadora ha de notificar amb un període mínim de 10 dies d'antelació.  
- En contractes de més de sis mesos de durada, el treballador/a ha de notificar amb un període mínim de 15 dies d'antelació.  
L'incompliment del treballador/a de l'obligació d'avisar amb la indicada antelació, dóna dret a la Fundació a descomptar de la seua liquidació un dia per cada dia de retard en el preavís.  
Tota comunicació de cessament o preavís per part de la Fundació ha d'anar acompanyada d'una proposta de liquidació.  
La persona treballadora, si així ho desitja, pot estar assistida per una persona representant dels treballadors/res en l'acte de la signatura de la liquidació. Una vegada signat pel treballador el rebut de la liquidació, aquest té els efectes alliberadors que li són propis.  
A la fi dels contractes per temps determinat es té dret a un liquidació amb el valor de les parts proporcionals de les pagues extraordinàries i la resta d'emoluments o de contrapartides econòmiques que corresponguen segons el temps realment treballat, llevat que ja es perceberen de manera prorratejada.  
Així mateix, quan el preavís o comunicació el realitze la persona treballadora la Fundació no ha de facilitar la proposta de liquidació.  
Article 17. Formació  
Es té en compte allò que disposa l'article 23 de l'Estatut dels treballadors i treballadores, així com en normativa específica vigent.  
S'ha de crear una Comissió de Formació composta per representants de la Fundació, representants del Comité Intercentres i tres treballadors/res que aportaran informació, assessorament i criteris orientatius per a l'elaboració de plans de formació.  
En el cas que la Fundació no puga acollir-se a la normativa indicada sobre Formació Professional per a l'Ocupació, ha de fomentar cursos de formació i reciclatge per al personal. L'organització d'aquests cursos s'estableix de mutu acord entre la Fundació i les persones que representen els treballadors/res, procurant no alterar l'activitat funcional de la Fundació.  
Sempre que els cursos de formació i reciclatge tinguen lloc en hores laborables, l'assistència ha de ser obligatòria. En cas que fos fora del centre de treball propi, la Fundació s'ha d'encarregar de córrer amb totes les despeses que s'ocasionen.  
Si tenen lloc en qualsevol centre de treball i fora de la jornada laboral, l'assistència és de caràcter voluntari.  
Article 18. Treballs de superior i d'inferior categoria  
Als treballadors/res que pel contracte de treball, els corresponga una categoria professional i la Fundació els assignés mitjançant comunicat exprés, a funcions pertanyents a una categoria professional superior, per un període de temps de sis mesos ininterromputs o interromputs durant un any, els ha de ser reconeguda aquesta categoria superior.  
En el cas que hi haja el comunicat a què es fa referència en el paràgraf anterior, el treballador/a ha de cobrar la diferència salarial a partir del moment en què comence a efectuar treballs d'aquesta activitat superior.  
Si el treballador/a es considerés assignat a funcions de categoria superior durant els períodes de temps determinats en aquest article, i no hi hagués comunicat exprés de la Fundació, pot reclamar a aquesta, els beneficis oportuns que considere a través del Comité Intercentres.  
Si per necessitats peremptòries o imprevisibles de l'activitat productiva, la Fundació necessités destinar un treballador/a a funcions o tasques corresponents de categoria inferior a aquella per què va ser contractat/ada, només pot romandre en aquesta pel temps imprescindible, mantenint les retribucions salarials i la resta de drets derivats de la categoria professional que figure en el seu contracte, i s'ha de comunicar aquesta circumstància a la representació legal dels treballadors/res.  
Article 19. Jornada laboral  
Durant la vigència d'aquest conveni, s'estableix una jornada laboral per al personal docent i no docent de 1.596 hores.  
Personal no docent  
En els casos en què la jornada laboral arribe o supere les cinc hores continuades dins de la jornada laboral diària establerta, s'hi consideren inclosos els 20 minuts de descans; i la jornada ordinària és de dilluns a divendres.  
Les persones treballadores a cura de fills/es menors d'11 anys, o de persones dependents i sempre que no afecte el treball desenvolupat, podrà sol·licitar-se a l'adreça de FOREM PV un horari d'entrada i de sortida amb una franja màxima d'una hora de diferència amb l'estipulat en origen. No implicaria horari flexible.  
La persona treballadora té dret a adaptar la durada i distribució de la jornada de treball per a fer efectiu el seu dret a la conciliació de la vida personal, familiar i laboral.   
La Fundació respectant el nombre d'hores laborals establertes, pot acordar a través de la representació legal dels treballadors/res, l'horari més adequat a les necessitats de les distintes programacions en cada època de l'any, i s'han de compensar els excessos de jornada que es puguen produir en determinades èpoques, amb temps de descans en aquelles altres de menor activitat en la Fundació.  
Segons les necessitats del servei, s'estableix en cada centre de treball l'organització de la jornada necessària, bé per mitjà de torns, guàrdies, etc. de comú acord amb la representació dels treballadors/res.  
Des de l'1 de juliol al 31 d'agost s'efectua jornada intensiva, i s'estableix en conseqüència els torns i les guàrdies necessàries per complir amb les necessitats de la producció i els serveis corresponents.  
Personal docent  
La jornada laboral per al personal docent per a la vigència d'aquest Conveni, és l'establerta en l'apartat anterior d'aquest mateix article. D'aquesta jornada es destina com a norma general un 71,43% a impartir cursos com a hores lectives, i la resta de la jornada laboral s'ha d'utilitzar per realitzar les tasques pròpies de la docència, com ara, reunions de departament, claustres, omplir la documentació inherent a les accions formatives i qualsevol altra activitat relacionada amb aquesta.  
Per necessitats de les programacions, pot ampliar-se la jornada lectiva informant prèviament la representació legal dels treballadors/res.  
El personal contractat a temps parcial per impartir cursos, ha de realitzar les tasques pròpies de la docència, de forma proporcional al període contractat.  
En aquelles localitats on els dies festius locals coincidisquen amb el període de vacances establert, es canvien per altres dies laborables de comú acord entre les persones treballadores afectades i la Fundació.  
En la confecció del calendari laboral i dels horaris de cada any, es té en compte la distribució dels dies festius oficials i locals que corresponguen, i es pot acordar cada any altres festes que tenen la consideració de recuperables per excés de jornada.  
Article 20. Vacances  
Tot el personal, té dret a gaudir unes vacances retribuïdes de 31 dies naturals per cada any de treball, o a la part proporcional corresponent segons el temps de contractació en la Fundació. S'han de gaudir sempre dins de l'any natural en curs, sense que en cap cas puguen ser compensades de manera econòmica.  
Com a norma general, les vacances es gaudeixen en el mes d'agost, llevat que per necessitats del servei siga necessari establir-les en altres períodes. Com a màxim en el mes de maig de cada any, s'organitza junt amb la representació legal dels treballadors/res, el calendari de les vacances de cadascun dels centres de FOREM PV, i la manera del seu gaudiment per als treballadors/res contractats. Per acord entre la Fundació i la representació legal dels treballadors/res el gaudiment de les vacances pot dividir-se en dos o més períodes, sent imprescindible que un dels períodes tinga 21 dies naturals consecutius o la part proporcional corresponent.  
Quan es realitzen els contractes del personal, s'ha de procurar tenir en compte que el gaudiment de les vacances que els corresponguen s'efectue dins de la durada prevista d'aquest.  
En els casos que s'haja de treballar en el mes d'agost, el gaudiment de les vacances del personal fix i fix discontinu, s'estableix de mutu acord entre les parts, amb preferència en l'època estival. No obstant això, en els casos individuals que la persona treballadora haja d'efectuar la seua activitat en el mes d'agost, pot optar a gaudir les seues vacances en un altre període de la seua elecció, que ha de fixar amb l'antelació suficient.  
La situació d'incapacitat temporal derivada de malaltia o d'accident greu, amb comunicat d'hospitalització i la baixa maternal, interromp o suspén el gaudiment de les vacances. El personal afectat té dret a un nou assenyalament de vacances pel temps que reste, una vegada causada la situació d'alta, sempre que siga possible dins de l'any natural.  
Quan per necessitats d'algun tipus d'activitat romanguen oberts alguns centres de treball durant el mes d'agost, s'acorda el següent:  
1. Per a la contractació del personal no docent:  
El personal no docent de caràcter temporal té dret a gaudir unes vacances retribuïdes de 31 dies naturals, sempre que els haja meritat com a conseqüència que la durada del seu contracte siga d'un any ininterromput; o la part proporcional d'aquests, si el període de temps del seu contracte en la Fundació és inferior a un any.  
El personal no docent de caràcter temporal que no li corresponga treballar en el mes d'agost, ha de gaudir en aquest mes el total de les seues vacances que li correspondrien fins a la fi del seu contracte. En la resta de dies del mes d'agost que no li corresponguen vacances, la seua situació és assimilada a la de permís no retribuït, per la qual cosa en aquests dies no s'ha d'incorporar al seu centre de treball.  
El personal no docent de caràcter temporal que haja de treballar en el mes d'agost per a qualsevol tipus d'activitat de la Fundació, gaudeix les vacances que li corresponguen per la totalitat del seu contracte dins de la seua durada, sempre que l'activitat a desenvolupar així ho permeta. En aquest cas, la Fundació ha de comunicar amb antelació suficient al treballador/a les dates de vacances.  
Article 21. Permisos retribuïts i no retribuïts  
1 Permisos retribuïts:  
Els treballadors/res després d'avís i de justificació, poden absentar-se del treball amb dret a remuneració pels casos següents:  
- Setze dies naturals per matrimoni, parella de fet o inici de convivència equivalent entre persones del mateix o de diferent sexe. En aquests dos casos la Fundació i la representació dels treballadors/res decideixen la manera de la seua verificació.  
- Dos dies laborals per part de l'esposa o de la companya.  
- Quinze dies laborals per paternitat i una setmana voluntària sense retribució, ampliables en el supòsit de part, d'adopció o d'acolliment múltiples, en dos dies més per cada fill a partir del segon.   
- Cinc dies naturals en cas d'interrupció voluntària de l'embaràs.  
- Tres dies laborals per malaltia greu, hospitalització o intervenció quirúrgica sense hospitalització que necessite repòs domiciliari o mort de qualsevol familiar de primer grau de consanguinitat o afinitat.  
- Dos dies laborals per malaltia greu, hospitalització o intervenció quirúrgica sense hospitalització que necessite repòs domiciliari o mort de segon grau de consanguinitat o afinitat.  
- Un dia laboral per canvi de domicili habitual.  
- Un dia natural en cas de matrimoni de qualsevol familiar de primer grau de consanguinitat i afinitat i sempre que el matrimoni se celebre en dia laborable.  
El treballador/a ha de sol·licitar els dies corresponents per escrit, quan en els casos anteriors, el treballador/a haja de desplaçar-se 200 quilòmetres o més. En aquests casos, els permisos s'augmenten en dos dies.  
El temps indispensable per realitzar funcions sindicals o de representació, en els termes que estableix la llei i aquest conveni.  
El temps necessari en els casos d'assistència a consulta mèdica, presentant el corresponent justificant.  
Els treballadors/res afectats/ades per toxicomania o alcoholèmia, tenen un permís retribuït pel temps que requeresca seguir el tractament prescrit i justificat degudament, sempre en el cas que no li siga reconeguda la incapacitat temporal.  
Totes aquelles persones treballadores que tinguen al seu càrrec fills/filles menors d'edat, disposen del temps indispensable per acompanyar-los a la consulta mèdica justificat degudament.  
El temps indispensable per al compliment d'un deure inexcusable de caràcter públic o personal, sempre que es presente el justificant consegüent.  
Els treballadors/res tenen dret als necessaris períodes d'absència del treball, remunerats, quan decidesquen sotmetre's a tècniques de fecundació assistida, davant de la infertilitat de la parella.  
En el mateix sentit, es concedeixen permisos necessaris remunerats per a la realització d'exàmens prenatals per prescripció facultativa, així com l'assistència a gimnàstica de preparació al part.  
Els treballadors/res, per lactància d'un fill o d'una filla menor de nou mesos, tenen dret a dues hores d'absència en el treball, a elegir: durant la jornada laboral o a l'inici o a la fi de la jornada, fraccionant-la en dues parts.  
Per voluntat pròpia del treballador/a, es pot substituir aquest dret per la reducció de mitja hora de la jornada normal amb la mateixa finalitat. A aquest permís té dret tant el pare com la mare.  
Qui per raons de guarda legal tinga a la seua atenció directa algun menor de sis anys o un minusvàlid físic, psíquic o sensorial, que no exercesca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la durada d'aquella.  
Té el mateix dret qui necessite encarregar-se de l'atenció directa d'un familiar, fins al segon grau de consanguinitat o d'afinitat, que per raons d'edat, d'accident o de malaltia no puga valdre's per si mateix, i que no exercesca activitat retribuïda.  
La reducció de jornada establerta en els apartats anteriors constitueix un dret individual dels treballadors, homes o dones. No obstant això, si dues o més persones treballadores de la mateixa empresa generessen aquest dret per aquest subjecte causant, la fundació pot limitar el seu exercici simultani per raons justificades de funcionament de l'empresa.  
La concreció horària i la determinació del període de gaudiment del permís de lactància i de la reducció de jornada, previstos en els apartats anteriors d'aquest article, corresponen al treballador/a, dins de la seua jornada ordinària. El treballador/a ha d'avisar a la fundació amb quinze dies d'antelació a la data en què es reincorporarà a la seua jornada ordinària.  
Les discrepàncies sorgides entre la Fundació i el treballador/a sobre la concreció horària i la determinació dels períodes de gaudiment previstos en els apartats anteriors d'aquest article, s'han de resoldre per la jurisdicció competent a través del procediment establert en l'article 138 bis de la Llei de procediment laboral.  
Per a allò que no quede reflectit en aquest conveni s'ha de tenir en compte allò que disposa l'Estatut dels treballadors i la resta de la normativa legal.  
Tot el personal de caràcter fix, els fixos discontinus i els contractats per durada determinada, en què hagen transcorregut més de 3 mesos des de l'inici de la seua contractació i que cursen estudis per a l'obtenció de títol acadèmic i professional, tenen dret a un dia de permís retribuït per a la realització de l'examen corresponent, s'ha d'avisar amb una antelació mínima d'una setmana i justificar la seua participació en aquest. Així mateix als qui cursen amb regularitat estudis per a l'obtenció d'un títol acadèmic i professional, se'ls pot facilitar el torn de treball si aquest fóra el règim instaurat.  
Així mateix poden sol·licitar permisos no remunerats per a la preparació d'exàmens, que els hi seran concedits segons les possibilitats de necessitat de la Fundació i mai per un temps superior a un mes.  
En els casos en què un treballador/a considerés convenient realitzar estudis reconeguts amb titulació oficial o dirigits al desenvolupament o a l'adaptació de la seua qualificació professional, pot sol·licitar el permís individual, regulat en la legislació vigent.  
2. Permisos no retribuïts:  
En casos excepcionals i per motius justificats, es pot sol·licitar permís no retribuït per un període inferior a sis mesos. S'ha de sol·licitar amb un avís per part del treballador/a amb quinze dies d'antelació. Aquest permís és concedit o denegat després de l'audiència dels representants dels treballadors/res.  
En els casos de malaltia greu de llarga durada d'un fill o d'una filla, es disposa dels dies necessaris de permís sense sou, i s'ha de justificar les absències al treball.  
Quan concórreguen circumstàncies de malaltia greu de llarga durada del cònjuge, parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions, aquest permís és sense sou pel temps necessari i no superior a un any.  
El personal no docent de caràcter fix, els fixos discontinus i els de durada determinada, que hagen transcorregut més de 6 mesos des de l'inici de la seua contractació, poden sol·licitar un permís no retribuït per completar la seua formació mitjançant la realització de cursos de formació. Han de sol·licitar-ho a la Fundació per escrit amb 15 dies d'antelació, citant les dades següents:  
- Nom, durada del curs (data d'inici i de fi)  
- Horari d'assistència  
- Entitat organitzadora  
- Localitat on es fa  
Es pot concedir el permís si la Fundació considera que el curs de formació sol·licitat és beneficiós tant per al treballador/a com per a les funcions que exerceix en el seu lloc de treball dins de la Fundació. Prèviament el treballador/a és informat de la quantitat a descomptar en la seua nòmina.  
En el cas que el treballador/a considere convenient l'assistència a un curs de formació contínua relacionat amb el seu lloc de treball i dins de la seua jornada laboral, ho ha de comunicar a la Fundació, qui després d'estudi del cas pot concedir el permís.  
En aquest cas el 50% del temps de permís és a càrrec de la Fundació, mentre que l'altre 50% és a compte del treballador/a.  
En el cas que la Fundació considere necessària la formació d'algun treballador/a fora del seu horari de treball, les hores d'assistència al curs es disminueixen de la seua jornada laboral o es compensen en temps de descans en un altre moment.  
Article 22. Excedències  
L'excedència pot ser voluntària o forçosa.  
La forçosa, que dóna dret a la conservació del lloc de treball i al còmput de l'antiguitat de la seua vigència, es concedeix per:   
- Nomenament o elecció de càrrec públic o sindical. El reingrés ha de ser sol·licitat dins del mes següent al cessament del càrrec públic.  
Tots els treballadors/res que tinguen almenys un any d'antiguitat en la Fundació i la seua relació laboral siga de caràcter indefinit, poden sol·licitar excedència voluntària per un període no inferior a quatre mesos ni superior a cinc anys.  
Aquesta excedència s'entén sempre concedida sense dret a percebre cap retribució i sense que el període d'excedència compute a cap efecte, llevat de les excedències forçoses.  
Els treballadors/res tenen dret a un període d'excedència de durada no superior a tres anys per atendre cada fill/filla, tant quan ho siga per naturalesa, com per adopció, o en els casos d'acolliment, tant de permanent com preadoptiu, a comptar des de la data de naixement o, si és procedent, de la resolució judicial o administrativa.  
També tenen dret a un període d'excedència, de durada no superior a dos anys, els treballadors/res per atendre un familiar, fins al segon grau de consanguinitat o afinitat, que per raons d'edat, d'accident o de malaltia no puga valdre's per si mateix, i no exercesca activitat retribuïda.  
L'excedència establerta en aquest apartat constitueix un dret individual dels treballadors/res, homes o dones. No obstant això, si dos o més treballadors/res d'aquesta Fundació generessen aquest dret per aquest subjecte causant, la Fundació pot limitar el seu exercici simultani per raons justificades de funcionament de l'entitat.  
Quan un nou subjecte causant donés dret a un nou període d'excedència, l'inici d'aquesta dóna fi a la que, si és procedent, es gaudia.  
El període en què el treballador/a roman en situació d'excedència conforme al que estableix aquest article és computable a efectes d'antiguitat i el treballador/a té dret a l'assistència a cursos de formació professional, a la participació en els quals ha de ser convocat/ada per la Fundació, especialment amb ocasió de la seua reincorporació.  
Durant el primer any i mig té dret a la reserva del seu lloc de treball. Transcorregut aquest termini, la reserva queda referida a un lloc de treball del mateix grup professional o categoria equivalent.   
Es poden concedir excedències de menys d'un any en casos extraordinaris.  
El dret d'excedència només pot tornar a ser gaudit pel treballador/a, si ha transcorregut quatre anys des de la fi de l'excedència anterior.  
La petició d'excedència voluntària es cursa per escrit a la Direcció de la Fundació, qui ha de respondre concedint-la o no, de la mateixa manera.  
En cas d'excedències voluntàries, la incorporació al seu lloc de treball, és immediata en les de fins a un any i ha de ser sol·licitada per escrit amb un mes d'antelació a la data en què finalitze el període d'excedència. A partir del primer any la incorporació al lloc de treball es realitza quan hi haja vacant.  
En cas d'excedència voluntària per maternitat, la reincorporació és immediata durant el primer any i mig, a comptar des de l'inici d'aquesta.  
Els treballadors/res afectats/ades per toxicomania o alcoholèmia, tenen dret a excedència voluntària pel temps necessari amb reserva del lloc de treball.  
Article 23. Jubilacions  
A) La jubilació obligatòria dels treballadors i de les treballadores és als 65 anys, sempre que reunisquen els requisits legals de LGSS.  
Aquesta obligatorietat de jubilació als 65 anys no regeix per a aquells treballadors i aquelles treballadores que no reunisquen els requisits de la Llei general de la Seguretat Social.  
B) El personal afectat per aquest conveni, pot acollir-se voluntàriament a la jubilació parcial anticipada d'acord amb la normativa vigent.  
C) En complir els 64 anys es pot passar per decisió pròpia del treballador/a a la jubilació definitiva especial.  
Article 24. Retribucions  
El personal no docent és retribuït de manera mensual partint de la llista de salaris que consta com a annex I, i el personal sociolaboral en l'annex II.  
El personal docent de Formació Professional per a l'Ocupació i el sociolaboral és retribuït partint de les llistes de salaris que consten com annex III. En les retribucions d'aquestes llistes estan incloses les parts proporcionals de pagues extres. En el mateix sentit està inclosa la indemnització per fi de contracte i la resta d'obligacions retributives previstes en la legislació vigent.  
El salari de les persones contractades com a docents de Formació Professional dirigida preferentment a persones aturades es corresponen amb els nivells que tenen establerts les administracions públiques en els seus acords. Aquests nivells atenen al nivell formatiu, grau de dificultat i funcions a realitzar establerts en aquesta normativa i que es corresponen en cada cas i moment amb les llistes annexes.  
El personal no docent pot sol·licitar bestretes a compte del salari mensual per un valor de fins el 50% del salari net a percebre.  
El treballador/a no docent de caràcter fix que exercesca els seus serveis amb més d'un any d'antiguitat en la Fundació, pot demanar un préstec de fins a tres mensualitats a tornar en un any, a raó d'una quantia fixa mensual. El personal no docent amb contracte eventual, pot sol·licitar-lo sempre que la devolució de la totalitat del préstec es realitze en el període que resta des del dia que se li lliure fins a la fi del seu contracte.  
Per necessitats dels convenis de col·laboració o d'acords implícits amb entitats externes privades o públiques, la Fundació pot contractar amb els salaris d'aquests convenis de col·laboració.  
Article 25. Clàusula de revisió salarial  
Si l'IPC final de l'any supera l'increment previst i anticipat a l'inici de cada any, s'ha d'efectuar la revisió salarial corresponent, i aplicar la diferència percentual resultant a les taules salarials del personal no docent, a partir de l'1 de gener de cada any.  
Les quantitats corresponents a l'aplicació retroactiva d'aquesta revisió, s'han de pagar en el transcurs dels tres primers mesos de cada any.  
Article 26. Pagues extraordinàries  
S'estableixen dues pagues extraordinàries corresponents a una mensualitat de salari base en cada una d'aquestes. Aquestes pagues es paguen prorratejades mensualment.  
Els treballadors que perceben complements salarials addicionals al seu salari base es tenen en compte per al prorrateig de les pagues extraordinàries.  
Els treballadors/res amb contracte per temps determinat es regeixen pel que estableix l'article 15 d'aquest conveni, pel que fa a liquidació i quant al pagament de les pagues extraordinàries.  
Es pot accedir que la Fundació avance el valor de dues pagues extres a qualsevol treballador/a fix/a que ho sol·licite, pagant-se al seu dia les diferències que per augments posteriors es produesquen.  
Article 27. Hores extraordinàries i nocturnes  
Les hores extraordinàries són de caràcter excepcional i limitades.  
Tenen la consideració d'hores extraordinàries, cada hora de treball que es realitze sobre la durada màxima de la jornada efectiva de treball.  
Es pot pagar l'hora extraordinària amb un increment d'un 75% sobre el salari que correspondria a una hora ordinària, o si és procedent, es compensa pel temps equivalent de descans retribuït incrementat almenys, en el percentatge abans indicat.  
El nombre d'hores extraordinàries no pot ser superior a 60 a l'any. Per als treballadors/res que per la modalitat o durada del seu contracte, realitzen una jornada en còmput anual inferior a la jornada general en la Fundació, el nombre màxim anual d'hores extraordinàries es redueix en la mateixa proporció que hi ha entre aquestes jornades.  
Els treballadors/res contractats a temps parcial que puguen realitzar hores, la durada dels quals siga superior a la jornada establerta en el seu contracte, es consideren com a hores complementàries.  
La prestació de treball en hores extraordinàries és voluntària.  
La realització d'hores extraordinàries es registra dia a dia i es totalitza setmanalment, i s'entrega còpia del resum setmanal al treballador/a en l'informe corresponent.  
La jornada laboral realitzada en el període comprés entre les 10 de la nit i les 6 del matí, llevat que el salari s'haja establert atenent que el treball és nocturn per la seua pròpia naturalesa, té una retribució específica incrementada, com a mínim, en un 25% sobre el salari base.  
Article 27. Dietes  
Els treballadors/res de la Fundació, que per motius de treball, hagen de desdejunar, menjar, sopar o pernoctar fora del seu domicili, tenen aquestes dietes estipulades:  
Desdejuni 2,70 €  
Dinar 12,00 €  
Sopar 12,00 €  
Habitació 65,00 € (amb justificant)  
L'import és l'establert en els pressupostos de cada any.  
Quan per necessitats del servei, el personal ha de desplaçar-se del seu centre de treball, la Fundació ha de pagar les despeses que aquest desplaçament ha ocasionat després de la seua justificació.  
Els treballadors/res de la Fundació que per motius de treball hagen d'utilitzar el seu propi vehicle, se'ls ha de retribuir a raó de 0,19 € el quilòmetre, en tot cas és d'aplicació per a aquest concepte el valor establert en els pressupostos de cada any.  
Article 29. Complements per malaltia, accident o maternitat  
La Fundació ha de complementar les prestacions de la Seguretat Social per IT, malaltia comuna, accident o maternitat, mentre el/la treballador/a es trobe en aquesta situació, fins al cent per cent del seu salari real, des del primer dia de la baixa.  
Article 30. Compromís amb la igualtat  
Declaració de principis:  
És un principi de FOREM PV, així com de les persones que ostenten la legítima representació dels treballadors i de les treballadores, desenvolupar accions encaminades per a garantir la igualtat d'oportunitats i el respecte a la dignitat de les persones. En concret, aquestes mesures aniran encaminades a fomentar la igualtat d'oportunitats i la superació dels aspectes discriminatoris sense importar gènere, raça, creences religioses o la seua orientació sexual.  
Durant l'aplicació d'aquest conveni i a fi de desenvolupar aquest compromís es procurarà portar a terme un diagnòstic de la situació de la Fundació que incloga anàlisi de dades quantitatives i propostes d'actuació en relació al gènere.  
Article 31. Protecció a la maternitat al treball  
En consideració a l'especial situació de la treballadora en estat de gestació o lactància, la Fundació ha de facilitar el canvi de lloc de treball o d'activitat que puga afectar negativament el desenvolupament de la gestació o lactància, sense minva de retribució, categoria o del dret de la reincorporació posterior.  
Es prohibeix realitzar treballs tòxics, penosos o perillosos durant l'embaràs o el període de lactància.  
La treballadora en període de gestació o lactància té dret a no treballar en horari nocturn i/o torns.  
El descans maternal serà de 18 setmanes. 17 setmanes seran retribuïdes i l'altra opcional i no retribuïda.  
Article 32. Salut laboral  
En consideració de la Llei de prevenció de riscs laborals (Llei 31/1995, de 8 de novembre), les parts signants acorden, en el termini de dos mesos, constituir el Comité Intercentres de Seguretat i Salut que té una composició de 6 membres, 3 per la Fundació i 3 per la part social. Aquest comité ha d'elaborar un Reglament de funcionament i elegir d'entre els seus membres un/a president/a i un/a secretari/ària.  
D'entre les seues comeses, aquest comité ha d'elaborar una proposta d'actuació que servesca de base en la presa de decisions i de mesures de prevenció, per la Fundació i la representació legal dels treballadors/res.  
Quan el personal haja d'exercir un lloc de treball d'inferior categoria per motiu d'incapacitat laboral sobrevinguda i produïda per accident de treball en la Fundació, aquesta ha de continuar satisfent-li el sou de la seua categoria anterior.  
La Fundació ha de canviar de lloc de treball, respectant la mateixa categoria professional, aquells/es treballadors/es que acrediten que el seu lloc de treball els produeix perjudicis en la seua salut.  
Article 33. Assetjament sexual i laboral  
A fi de garantir la igualtat d'oportunitats i el respecte a la dignitat de les persones es desenvolupa aquest article. Tractant de plantar cara a l'assetjament sexual i moral que pogués produir-se sobre treballadores o treballadors de l'organització.   
S'entén per assetjament sexual com tot tipus de conducta física o verbal de caràcter sexual no desitjada, dintre de l'àmbit laboral, i que té un efecte intimidatori i ofensiu cap a la persona contra la qual va dirigida. Creant-li, a la persona acorralada, un entorn laboral hostil.  
S'entén per assetjament moral en el lloc de treball o mobbing qualsevol manifestació d'una conducta abusiva i, especialment, els comportaments, paraules, actes, gestos i escrits que puguen atemptar contra la dignitat o la integritat física o psíquica d'una persona o que puga posar en perill la seua ocupació o degradar el clima de treball.  
Aquestes conductes queden tipificades com faltes greus o molt greus i com mesura cautelar, davant una denúncia escrita per assetjament sexual o moral ens comprometem a separar físicament els subjectes del conflicte alhora que actua una Comissió Especial per a la Solució Interna del Conflicte.  
Denúncia i solució del conflicte. Es crearà una Comissió ex procés composta per dues persones representants de Direcció i dues persones membres del Comité d'Empresa. Aquesta Comissió respondrà enfront de conflictes d'assetjament sexual i d'assetjament psicològic o mobbing sobre persones que treballen en l'organització.  
Una vegada avaluada la situació, aquesta Comissió emetrà un informe i proposarà mesures a la Direcció per a la solució interna del conflicte.  
Article 34. Medi ambient  
Les parts signants d'aquest conveni consideren necessari actuar de manera responsable i respectuosa amb el medi ambient i es comprometen a posar en marxa actuacions encaminades a millorar la gestió ambiental en dos àmbits:  
A) Facilitant i promovent la participació de tot el personal en la millora mediambiental a través de la posada en marxa de bones pràctiques i d'un comportament adequat en:  
- L'ús de substàncies tòxiques.   
- La recollida i recuperació de residus.  
- L'estalvi d'aigua, d'energia i de recursos.  
B) Tenint en consideració els aspectes ambientals en les compres i els subministraments, així com en les decisions sobre les instal·lacions i els edificis.  
Article 35. Revisions mèdiques  
Tots els treballadors/res de la Fundació tenen dret a una revisió mèdica anual com a mínim, en concepte de vigilància de la salut. S'inclouen revisions urològiques i ginecològiques per als treballadors i les treballadores que respectivament ho sol·liciten.   
En aquestes revisions s'han d'efectuar les proves específiques en el temps i forma que s'establesca, adaptant-se necessàriament als factors de risc del lloc de treball. Per això, es negociarà un protocol específic amb la mútua que es concerte.  
Aquest protocol ha de tenir en compte els riscs específics de cada lloc de treball. El protocol ha d'estar inclòs dins del Pla de prevenció que es realitza en la Fundació.  
La Fundació ha de consultar prèviament amb el Comité Intercentres la decisió sobre la contractació de la mútua corresponent. S'ha de facilitar al treballador o a la treballadora còpia intel·ligible del reconeixement mèdic realitzat. En tot cas, l'informe clínic pertany a l'esfera íntima del treballador/a i com a tal ha de ser protegit.  
Article 36. Assegurança col·lectiva  
La Fundació subscriurà per a les persones que treballen en la seua condició de contractació laboral la pòlissa d'accidents corresponent per a qualsevol accident que patisca el treballador o la treballadora en el període durant el qual preste els seus serveis en aquesta, inclòs accident "in itinere."  
Les cobertures de la pòlissa d'aquesta assegurança d'accidents seran les següents per a cada treballador/a:   
Defunció: 23.000 €  
Incapacitat permanent absoluta: 41.000 €   
Gran invalidesa: 41.000 €  
Segons les condicions establertes en la pòlissa amb l'entitat asseguradora.  
Article 37. Assegurança de responsabilitat   
La Fundació ha de concertar per al personal docent, responsables de centre, responsables de justificació, personal directiu i membres del Patronat una assegurança de responsabilitat civil. La prestació màxima per sinistre és de 60.101,24 €.  
Article 38. Drets sindicals  
Els treballadors i les treballadores tenen dret a una hora al mes retribuïda i acumulable per a la realització d'assemblees en temps de treball.  
Les assemblees en temps de treball es realitzen amb els criteris i garanties establerts en l'article 77 de l'Estatut dels Treballadors.  
La Fundació ha de dotar d'un local per al Comité Intercentres amb els mitjans necessaris per a exercir la seua labor de representació.  
La Fundació ha d'informar al Comité Intercentres de l'activitat i la gestió realitzada en totes les programacions, i els ha de proporcionar el compte de resultats, el balanç i la memòria. Així mateix, se'ls ha de facilitar de forma anual còpia dels pressuposts i balanços de la Fundació.  
Els representants legals dels treballadors/res han de disposar cadascun/a d'ells/elles del crèdit d'hores mensuals establertes en l'article 68 (apartat e) de l'Estatut dels Treballadors. En poden transferir i acumular totes o part, d'un o de diversos dels seus membres, de mutu acord amb la Fundació.  
Quan se celebren eleccions sindicals en la Fundació, es consideren elegibles segons aquest conveni, tots aquells treballadors/es majors de divuit anys l'antiguitat dels quals en la Fundació siga com a mínim de tres mesos.  
En compliment de la Llei 1/1995 del 7 de gener, s'ha d'informar als Representants dels treballadors/res en matèria de contractació. En el mateix sentit i en compliment de l'article 64.1 de l'Estatut dels Treballadors, pel que fa a les competències del Comité d'Empresa.  
El Comité ha de rebre informació de totes les sancions o amonestacions imposades independentment del seu grau i abans de fer-les efectives.  
En cas de sanció a partir de falta greu, és preceptiu obrir expedient contradictori, independentment que el/la treballador/a siga o no representant dels treballadors/es.  
Article 39. Comité intercentres  
Es constitueix un Comité Intercentres que és la representació legal de tots els treballadors/res de la Fundació al País Valencià.  
Està compost per un màxim de 6 membres. En la seua constitució s'ha de guardar la pertinent proporcionalitat obtinguda en les eleccions sindicals a cada província.  
La Fundació ha de dotar amb un fons per a despesa de desplaçament del Comité Intercentres que haurà de ser objecte de justificació documental.  
Reglamentàriament aquest comité determina els seus càrrecs executius, les seues funcions, la periodicitat de les seues reunions i el seu funcionament. Per a l'exercici de les seues funcions cada membre del Comité Intercentres disposa d'un còmput total de 20 hores mensuals en jornada ordinària.  
El Comité Intercentres està legitimat per a negociar convenis col·lectius amb la Fundació, reglaments i qualsevol tipus de pactes que interessen al conjunt dels treballadors/res de la Fundació, sense perjudici de les competències, que als seus respectius àmbits, puguen tenir els representants legals dels treballadors/res.  
Pot elegir entre els representants elegits els que corresponguen per a la negociació del conveni col·lectiu amb la Fundació i assumir qualsevol altra competència que li reconega la legislació vigent.  
Article 40. Quota sindical  
A requeriment del treballador/a, la Fundació ha de descomptar de la nòmina l'import de la quota sindical, i ingressar-lo al compte indicat pel sindicat.  
Article 41. Representant dels treballadors/res al consell assessor del patronat  
El Patronat ha de lliurar al president/a del Comité Intercentres l'ordre del dia de les reunions que es convoquen del seu Consell Assessor, amb una antelació de 48 hores, a fi que puga assistir a aquestes reunions, amb dret a veu, però sense dret a vot.  
Article 42. Organització pràctica del treball  
Per a la modificació de les condicions de treball s'està a allò que s'ha disposat amb caràcter general en l'Estatut dels treballadors/res (Reial Decret Legislatiu 1/1995 de 24 de març).  
Article 43. Faltes dels treballadors/res  
Es consideren faltes, les accions o omissions que comporten incompliment o transgressió dels deures establerts per les disposicions legals vigents, en tot allò que no estiga regulat en aquest conveni.  
Les faltes es classifiquen en consideració a la seua importància, transcendència i perjudici ocasionat en: lleus, greus i molt greus.  
La Direcció ha de comunicar les faltes greus i molt greus de manera escrita al treballador/a, on ha de fer constar la data i els fets que la motiven.  
Article 44. Faltes lleus  
Tenen consideració de faltes lleus les següents:  
1. De dos a quatre faltes de puntualitat al llarg d'un mes, sempre que no siguen justificades.  
2. L'abandonament injustificat del lloc de treball.  
3. Faltar al treball un dia al mes sense causa justificada.  
4. No notificar en el termini de tres dies la baixa per IT, llevat que es demostre la impossibilitat de fer-ho.  
5. Negar-se a assistir a un curs de caràcter obligatori.  
6. Embriaguesa ocasional  
7. El retard, la negligència o l'oblit reiterat en el compliment de les instruccions rebudes.  
8. L'oblit reiterat en la conservació dels locals, materials i documents de la Fundació.  
9. L'incompliment de la bona fe contractual, que comporte una transgressió en la activitat de la Fundació.  
10. No comunicar els canvis experimentats en la família, que puguen afectar les prestacions de la SS o la relació laboral amb la Hisenda Pública.  
Article 45. Faltes greus  
Tenen consideració de faltes greus les següents:  
1. De. cinc a set faltes de puntualitat al llarg d'un mes, sempre que no siguen justificades.  
2. Faltar dos dies al mes sense causa justificada.  
3. Simular la presència d'un altre treballador/a en el lloc de treball.  
4. Simular malaltia o accident, per temps inferior a tres dies.  
5. Reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan hi haja hagut sancions per aquestes.  
6. La utilització o difusió indegudes de dades o d'assumptes de què es tinga coneixement per raó del seu contracte en la Fundació.  
7. L'incompliment de la bona fe contractual quan es deriven o puguen derivar-se perjudicis greus per a la Fundació.  
8. L'incompliment o l'abandonament de les normes i mesures de Salut Laboral del treball establertes.  
9. La negligència que puga causar greus danys en la conservació dels locals, material o documents de la Fundació.  
10. L'abandonament del treball sense causa justificada, en dues jornades laborals al mes.  
11. L'assetjament sexual o laboral.  
Article 45. Faltes molt greus  
Són faltes molt greus les següents:  
1. La indisciplina en el treball.  
2. La publicació o utilització indeguda de documentació i d'informació de la Fundació.  
3.. L'abús de confiança o deslleialtat en les gestions encomanades, transgredint la bona fe contractual.  
4.. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
5.. Faltar al treball més de dos dies sense causa justificada durant un període d'un mes.  
6.. L'embriaguesa habitual.  
7.. Dedicar-se a activitats dins de l'horari de treball que impliquen competència deslleial per a la Fundació.  
8.. Els maltractaments de paraula i d'obra o falta greu de respecte als companys o a les companyes de treball.  
9.. La disminució voluntària i continuada, sense causa justificada, en el rendiment normal del treball.  
10. La reincidència de dues o més faltes greus, encara que siguen de distinta naturalesa, dins d'un trimestre.  
11. La toxicomania quan repercutesca negativament en el treball.  
12. Furt i robatori, tant als treballadors o a les treballadores com a la Fundació, o a qualsevol persona.  
13. Reiteració en la simulació de malaltia o accident.  
14. Les ofenses verbals i/o físiques d'índole sexual o de qualsevol altra naturalesa, inclòs l'assetjament sexual, exercides sobre qualsevol persona treballadora i/o alumne/a.  
15. Tota actuació que comporte discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
Article 47. Sancions i procediment d'aplicació de sancions  
Dues faltes lleus constitueixen una falta greu i dues faltes greus constitueixen una falta molt greu.  
Les sancions que corresponguen imposar en cada cas per les faltes comeses, són les següents:  
Per faltes lleus:  
a) Amonestació verbal.  
b) Amonestació per escrit.  
Per faltes greus:  
a) Suspensió d'ocupació i sou d'un dia a quinze dies.  
b) Pèrdua dels drets determinats en l'article 12 quant a l'accés i a la renovació de nous contractes.  
Per faltes molt greus:  
a) Suspensió d'ocupació i de sou de quinze dies a dos mesos.  
b) Acomiadament.  
En cas d'incórrer algun/a treballador/a en la falta tipificada en el punt 14 de l'article 47, la sanció és d'acomiadament.  
Procediment sancionador:  
Els treballadors o les treballadores poden ser expedientats a proposta dels seus responsables superiors. Previ a l'inici del procediment, el responsable ha de remetre al Departament de Recursos Humans les proves documentals que hi haja a aquest efecte.  
Comunicat l'expedient de la possible sanció a la Direcció a través de RH, s'inicia el procediment penalitzador. Es comunica per escrit a l'interessat/ada i a la Representació Legal dels treballadors i de les treballadores, que pot intervenir en el procés. S'obri un procés d'al·legació de proves aclaridores, i es realitza aquest en el termini de 5 dies hàbils.  
La Direcció en un termini de 20 dies comptats des que es tanca el procés d'al·legacions, ha d'imposar la sanció i de no ser així, es dóna per arxivat l'expedient disciplinari.  
Article 48. Prescripció  
Les faltes lleus prescriuen als 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir que la Direcció té coneixement de la falta comesa i, en tot cas, als sis mesos de la seua comissió.  
Disposició addicional primera  
Graus de consanguinitat i d'afinitat  
Primer grau: titular, cònjuge, mare, pare i fills o filles.  
Segon grau: avi/àvia, germans/germanes i néts/nétes.  
Tercer grau: besavi/besàvia, oncles/ties, nebots/nebodes i besnéts/besnétes.  
Quart grau: cosins/cosines.  
Annex I al conveni col·lectiu de Forem PV  
Taula retributiva  
Personal no docent  
Taula de retribucions per al 2010 i per 14 pagues  
  
   
\* \* \* \* \* \* \* \* \* \* \* \* \* \*  
Anexo I al convenio colectivo de Forem PV  
Tabla retributiva  
Personal no docente  
Tabla de retribuciones para 2010 y por 14 pagas  
  
Annex II al conveni col·lectiu de Forem PV  
Taula retributiva  
Personal sociolaboral  
Coordinador sociolaboral:  
Nivell A 2.073,81  
Nivell B 1.927,18  
Adjunt sociolaboral: 1.703,38   
Formador/a de formació sociolaboral: 1.842,18  
Annex III al conveni col·lectiu de Forem PV  
Taula retributiva  
Personal docent  
- Professor/a de Formació Professional per a l'ocupació dirigida prioritàriament a treballadors/es ocupats.  
Intersectorial.-??..................19,30 €/hora  
Sectorials autonòmics??.........19,30 €/hora  
En aquella formació no explicitada amb anterioritat es pagarà al personal docent allò estipulat segons la normativa que ho regule.  
Docent de Formació Professional per a l'ocupació dirigida prioritàriament a persones desocupades  
  
Serà d'aplicació a partir de l'1 d'abril de 2010  
Annex IV al conveni col·lectiu de Forem PV  
Definició de nivells i categories professionals  
Personal no docent  
Nivell I: auxiliar de neteja  
Són llocs sense qualificació específica. Desenvolupen tasques relacionades amb la neteja i el manteniment de les instal·lacions i mobiliari de la Fundació. Tot això, sota el control del seu supervisor jeràrquic.  
Nivell II: auxiliar administratiu i serveis  
Són llocs en què es desenvolupen funcions de suport a la gestió dels distints serveis assignats d'acord amb les necessitats, tant en tasques administratives, com d'atenció al públic i/o control de les instal·lacions.  
Amb autonomia i responsabilitat desenvolupen les tasques que els són pròpies i segons els procediments establerts o les instruccions rebudes del seu superior/a jeràrquic. El perfil d'accés correspon a la titulació de FP I o assimilat, i es valora en tot cas les habilitats per a la relació interpersonal.  
És la categoria corresponent a l'acompliment de llocs de treball de l'àrea funcional d'administració i gestió que, sota la direcció i coordinació d'un superior/a jeràrquic, amb formació acreditada de FP I o d'equivalent, desenvolupa tasques de caràcter administratiu en el marc de procediments preestablerts, com: registre, classificació i arxiu de documentació; maneig a nivell d'usuari de paquets ofimàtics estàndard; mecanització i mecanografiat de documents, realització d'operacions de càlcul no complex.  
Nivell III: administratiu/iva de primera i segona  
Són llocs assignats en els distints departaments o centres en què, d'acord amb les necessitats i sota la direcció del seu immediat superior/a: es realitzen tasques professionals de caràcter administratiu o de manteniment tècnic especialitzat.  
Es desenvolupen tasques de suport a la gestió d'activitats de qualsevol tipus de serveis, i s'integren en equips de treball.  
Segons executen les tasques amb major o menor grau d'autonomia, responsabilitat, iniciativa i correcció absoluta, poden ser administratius/ives de 1ª o de 2ª. Tot això sota la direcció del seu immediat superior/a.  
El perfil d'accés es correspon a la titulació de FP II o equivalent.  
Nivell IV: responsable de centre i tècnic /a  
Són els llocs que s'ubiquen al nivell mitjà en els quals es desenvolupen les funcions en el nucli de les operacions, tant en un com en diversos centres o de forma territorial.  
Responsables de centre. Són aquelles persones de confiança del Patronat, la responsabilitat de les quals és la gestió de la totalitat de les programacions formatives i no formatives, tant administrativa com pedagògica, en els seus vessants operatius i funcionals, que es realitzen al centre i en la seua demarcació intercomarcal concreta. Tenen al seu càrrec el personal tècnic i/o administratiu assignat a la gestió operativa de les activitats del centre. Representa la Fundació davant de les entitats externes. Efectua les seues funcions directives amb la responsabilitat, la iniciativa i l'autonomia pròpies del seu càrrec. Depén del Patronat de la Fundació o de la persona o de l'equip en qui es delegue.  
Com que és un nomenament de personal de confiança dins de l'organigrama de la Fundació, quan acabe la seua responsabilitat, per decisió pròpia, per cessament per part del Patronat o per assumpció d'altra responsabilitat, la categoria torna a ser la que tenia al moment de passar a la categoria de responsable de centre, sense que implique cap consolidació de la categoria  
Tècnic/a.  
El/la tècnic/a és aquell titulat mitjà universitari o assimilat que, amb coneixements tècnics professionals, amb autonomia, responsabilitat i sota les directrius i les orientacions del seu immediat superior/a, realitza activitats de serveis, assessoraments i/o gestió en qualsevol dels centres o àrees de treball de FOREM PV.  
Tècnic o tècnica d'informàtica:  
És la persona que amb la titulació i els suficients coneixements d'informàtica, aplica i modifica programes corresponents a les aplicacions propostes, realitzant les proves necessàries que asseguren la fiabilitat dels resultats, així com la supervisió i el seguiment del programa en ús.  
Les funcions més significatives a realitzar són les següents:  
- Supervisar la correcta organització i utilització de l'equip i mitjans informàtics  
- Atendre les consultes dels usuaris i de les usuàries.  
- Codificar, provar i documentar les rutines de les aplicacions.  
- Conéixer i aplicar les possibilitats que ofereixen els diferents paquets estàndard  
- Col·laborar en el control del treball realitzat per l'equip, així com ajudar en les tasques de manteniment o desenvolupament de noves activitats  
Nivell V: tècnics superiors  
Són els llocs en què es requereix el domini d'una o de diverses àrees tècniques i professionals, a fi d'aplicar-ho en la planificació, el desenvolupament, l'execució i el control de projectes o programes concrets.  
El/la tècnic/a superior és la persona que, assignada a un departament o àrea depenen directament del seu immediat superior, i pot tenir autonomia per a desenvolupar operativament objectius preestablerts.  
Desenvolupen la seua activitat fonamentalment a través del treball en equip, i poden responsabilitzar-se'n de la direcció. Ubicats estructuralment com a personal de suport, amb polivalència horitzontal, poden executar tasques operatives en el desenvolupament de la seua activitat (polivalència vertical).  
El perfil d'accés correspon a titulació superior, preferiblement amb experiència de treball en equip.   
Responsables d'àrea, de departament o de programacions  
Són els llocs de treball que, al marge que orgànicament depenen de la Direcció del Patronat, exerceixen funcions directives en un àrea operativa, departament o en les distintes programacions de formació professional, i que comporten la responsabilitat en la planificació operativa i el control en el desenvolupament i execució de les distintes programacions i activitats que es contracten, convenien o atorguen a la Fundació per a la seua gestió, execució i justificació.  
En funció de les responsabilitats assignades i les funcions a desenvolupar, s'estableixen dos nivells de responsabilitat: Nivell - A i B  
Nivell A. Són els llocs de treball en què es poden exercir indistintament funcions directives, de planificació, programació, desenvolupament, gestió i justificació en les distintes programacions i activitats que s'hagen d'executar.  
Són càrrecs de confiança del Patronat. Tenen al seu càrrec el personal assignat per al desenvolupament de les funcions operatives i executives que es corresponguen a un àrea, departament o programació concreta.  
Els perfils preferents d'accés corresponen a les titulacions mitjanes o semblants i titulacions superiors, preferiblement amb experiència en responsabilitats de gestió i direcció d'equips.  
Nivell B. Són els llocs de treball en què s'exerceixen funcions de desenvolupament, de gestió o d'organització dels serveis operatius i de suport a l'execució de les distintes programacions i activitats que s'hagen de dur a terme.  
Són càrrecs de confiança del Patronat.   
Poden tenir al seu càrrec el personal assignat per al desenvolupament de les funcions operatives i de suport que els corresponguen, en funció de l'àrea, del departament o de la programació concreta.  
Els perfils preferents d'accés corresponen a les titulacions mitjanes o semblants i les titulacions superiors, preferiblement amb experiència en responsabilitats de gestió i de serveis operatius de suport.  
D'acord amb els distints graus de responsabilitat que comporten aquests llocs de treball, s'estableix que la seua retribució total està composta per una retribució bàsica o salari base i una altra complementària. La retribució bàsica és l'establerta al conveni d'acord amb el fet que la seua categoria professional reconeguda siga la de titulat/da mitjà o semblant o la de titulat/da superior. La retribució complementària té la consideració de complement de lloc de treball i també per la responsabilitat assumida.  
Personal docent  
Professor/a:  
És la categoria corresponent a l'acompliment de llocs de treball de l'àrea funcional de formació que, d'acord amb les instruccions rebudes, amb responsabilitat i sent responsable del bon ús que es faça dels equips, durant la impartició dels cursos, desenvolupa les funcions següents: dissenya, imparteix i avalua el procés formatiu del curs, realitza la memòria del curs, col·labora en la realització de funcions de tutories i ompli la documentació inherent al curs.  
Personal sociolaboral  
És el personal que es contracta per la Fundació en aplicació dels convenis de col·laboració subscrits per FOREM PV i altres entitats, sobre la base que per la implicació sindical de l'activitat a desenvolupar, es requereixen perfils específics per a així poder desenvolupar adequadament les diferents programacions de Formació Professional per a l'ocupació.  
Coordinador /a sociolaboral: funcions  
Coordinació i organització de les accions formatives dels plans de la. Formació Professional per a l'ocupació.  
Captació d'empreses i selecció de l'alumnat en les accions de formació.  
Seguiment i control en l'execució dels plans de formació.  
Adjunt/a sociolaboral: Funcions  
Col·laborar amb el/la coordinador/a en el desenvolupament i aplicació de les accions formatives de la Formació Professional per a l'ocupació, amb responsabilitat i absoluta correcció en les tasques encomanades.  
Formador/a de formació sociolaboral: Funcions  
El/la formador/a de formació sociolaboral realitza les funcions de preparació, d'impartició, d'avaluació i de control de les accions específiques i transversals de la Formació Professional per a l'ocupació.